DA Den Europæiske Unions Tidende C 258/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 258/08)

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»ARROZ CAROLINO DAS LEZÍRIAS RIBATEJANAS«

EF-nr.: PT/PGI/005/0552/07.08.2006

( X ) BGB ( ) BOB

1. Navn

»Arroz Carolino das Lezírias Ribatejanas«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, uforarbejdet eller forarbejdet

3.2. Beskrivelse af produktet med betegnelsen i punkt 1

Afskallet Caryopsis af planten Oryza sativa L., underart Japónica, hidrørende fra sorten Aríete 2a Geração, tørret, afskallet, sleben og poleret.

Fysiske egenskaber [gennemsnitsværdier (± 0,3)]

Fugtighed (%) 13 Længde (mm) 6,4 Bredde (mm) 2,5 Forhold længde/bredde 2,5 Råaske (%) 0,45 Farve med skal Brungul Farve efter slibning Glasagtig

Kemiske egenskaber [gennemsnitsværdier (± 5 %)]

Fedt (%) 0,9-1.3 Proteiner (%) 5.2-6.8 Kulhydrater (%) 77,1-82,3 Energiværdi (Kcal/100 g) 346,5-350,1

Aroma og smag: når risen blot koges i vand dufter den af nyligt lagret ris, og smagen er mild og behagelig. Når den blandes med andre ingredienser, får den en svag eftersmag af disse, og konsistensen bliver blød og cremet.

Risen fremtræder glas- og krystalagtig.

Kogeegenskaber (gennemsnitlige værdier)

Kogetid 9-10,5 min. Vandoptagelse 219-235 %

3.3. Råvarer (kun for forarbejdede produkter)

Det er kun ris af den nævnte sort fra det afgrænsende geografiske område, der er omfattet af den beskyttede geografiske betegnelse. Kun herved opnås der sikkerhed for, at risen har et meget lavt forhold mellem amylose og amylopectin (henholdsvis 33,5 og 66,5 %), som gør, at risen har en stor vand- og smagsoptagelse, samtidigt med at mindsteydelsen ved industriel forarbejdning er på 70 %. Dette er kun muligt under de fysiografiske betingelser (jordbundsforhold, vandkvalitet, antal soltimer og små temperaturudsving m.m.), som man finder i Lezírias Ribatejanas.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Hele produktionscyklussen skal finde sted i det afgrænsede geografiske område, og frø af anden generation skal også komme herfra for at sikre, at de er fuldstændigt tilpasset de særlige fysiografiske vilkår i området. Af hensyn til de særlige dyrkningsbetingelser finder hele den biologiske cyklus frem til høst sted i det samme område, dvs. der, hvor risen oprindeligt er sået. Der gælder særlige regler for høsten, herunder vedrørende dato, fænologisk stade og kernefugtighed, for de maskiner, der anvendes til høsten, både i forbindelse med transport, oplagring, tørring, afskalning, slibning og polering. Formålet hermed er at garantere hygiejne og produktsikkerhed, at forebygge biologisk, kemisk og mikrobiologisk forurening af den høstede afgrøde og udstyr samt forekomst af ris af anden oprindelse. Herved sikres det også, at den beskyttede ris kan spores tilbage til oprindelsesregionen og i mange tilfælde også tilbage til den pågældende producent.

Det geografiske område for forarbejdning og pakning er sammenfaldende med produktionsområdet, hvilket dels skyldes de tidligere anførte grunde, dels at der herved er kortest mulig afstand til tørring, og det medvirker til at sikre høj kvalitet.

3.6. Særlige regler vedrørende udskæring, rivning eller emballering osv.

Af de samme hensyn (produktsikkerhed og hygiejne, forebyggelse af kontaminering og sammenblanding med ris af anden oprindelse, opretholdelse af kvalitet og sporbarhed, hvilket desuden muliggør kontrol med hele produktionskæden) kan emballeringen kun finde sted i produktionsområdet, og der kan hertil kun anvendes godkendte materialer.

3.7. Specifikke mærkningsregler

Der skal ved mærkning angives følgende: »Arroz Carolino das Lezírias Ribatejanas — Indicação Geográfica Protegida«, certificeringsmærke, Fællesskabets BGB-logo og logoet for »Arroz Carolino das Lezírias Ribatejanas«.

Navn elle virksomhedsnavn for producent skal angives, også selv om det er andre virksomheder, der står for afsætningen. Der kan til salgsbetegnelsen — »Arroz Carolino das Lezírias Ribatejanas — IGP« — tilføjes andre oplysninger eller ord (varemærker for distributører eller andet), hvis det godkendes af producentsammenslutningen.

4. Præcis afgrænsning af det geografiske område

Følgende freguesias (sogn) hører ind under produktionsområdet: Azambuja, Alcoentre, Aveiras de Baixo, Aveiras de Cima, Macussa, Manique do Intendente, Vale do Paraíso, Vila Nova da Rainha e Vila Nova de São Pedro, i Azambuja kommune, Barrosa, Benavente, Samora Correia og Santo Estevão i Benavente kommune, Foros de Salvaterra, Glória do Ribatejo, Granho, Marinhais, Muge og Salvaterra de Magos i Salvaterra de Magos kommune, Alhandra, Alverca do Ribatejo, Cachoeiras, Castanheira do Ribatejo, Calhandriz, Forte da Casa, Póvoa de Santa Iria, São João dos Montes, Sobralinho, Vialonga, Vila Franca de Xira i Vila Franca de Xira kommune, Azervadinha, Coruche, Couço, Erra, Foros da Branca, Lamarosa, São Torcato og Santana do Mato i Coruche kommune.

5. Tilknytning til det geografiske område

5.1. Det geografiske områdes egenart

Det afgrænsede geografiske område har særlige karakteristika med hensyn til jordbundens dannelse, vandkvalitet, antal solskinstimer og små temperaturudsving, hvilket skyldes beliggenheden ved Tejo-flodens udmunding. Området er et fladt og temmelig lavtliggende vådområde (under 100 meter over havets overflade). Jordbunden er en blanding af alluvialt og kolluvialt gråt finler, hvis frugtbare partikler er ført hertil ved tidevandet og aflejret ovenpå sandlag. Disse vilkår og en ph-værdi på mellem 5,5 og 6,5, som også kan svinge mellem 4,5 og 8,7, og det forhold, at vandet er saltholdigt, eftersom området er påvirket af tidevandet, gør, at der i næsten hele området kun kan dyrkes ris. Risdyrkningen i det pågældende område er bæredygtig, fordi den gør det muligt at opretholde økosystemet, tilhørende fauna og flora, samt at undgå forsaltning af landbrugsjord. Desuden er der i regionen udviklet særlig knowhow på baggrund af to århundreders risdyrkning.

5.2. Produktets egenart

»Arroz carolino das Lezírias Ribatejanas« har et lavt forhold mellem amylose og amylopectin og har en høj evne til at optage vand og aroma fra krydderier, og produktionsudbyttet er ligeledes stort.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB).

De jordbundsforhold og klimatiske forhold, som kendetegner dette område ved Tejo-flodens udløb (tempereret middelhavsklima karakteriseret ved tørre somre, hvor der i den tørreste måned falder mindre end en tredjedel af nedbøren i den vådeste måned, samt Atlanterhavets indflydelse. Årlig nedbør på under 30 mm, 2 800-2 900 solskinstimer, solstråling på mellem 145 og 150 Kcal/cm2, samlet nedbør på ca. 714,8 mm og kun 12 dage med rimfrost medvirker til at forebygge svampesygdomme. Risen er hårdere, knækker ikke så nemt og har en højere vægt end ris, der produceres i andre regioner. Denne ris har derfor et fint ry og værdsættes mere end ris, der er produceret i andre regioner. Den naturlige dehydrering, der finder sted i den sidste modningsfase, og som i Lezírias Ribatejanas falder sammen med høje temperaturer og lav relativ luftfugtighed, som man finder i september måned og første halvdel af oktober, muliggør en mere homogen høst og naturlig tørring på marken — i modsætning til andre produktionsområder — og det betyder, at risproduktionen i denne region relativt er mere stabil og ensartet. Riskornene af typen »Arroz Carolino das Lezírias Ribatejanas« har et unikt glas-/krystalagtigt udseende. De beskrevne naturlige vækstbetingelser gør, at denne ris har en fløjlsagtig og mild smag, når den spises alene. Det meget lave forhold mellem amylose og amylopectin (33,5 %/66,5 %) gør endvidere, at risen både optager meget vand ved kogning og meget smag fra forskellige tilsatte ingredienser, og dens konsistens er blød og cremet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

www.idrha.min-agricultura.pt

(1) EUT L 93 af 31.3.2006, s. 12.